Der er fremgang i Danmark, men mange unge mærker det ikke og kan ligefrem se, at færre penge ruller ind på kontoen hver måned sammenlignet med tidligere.

Den fattigste femtedel af de unge i 20'erne fik forrige år udbetalt under 6.026 kroner efter skat hver måned. Det er 1.061 kroner mindre end i 2008, viser en specialopgørelse over indkomster efter skat fra Danmarks Statistik, som er renset for inflation.

De unge, som ligger i midten med indkomst (medianen), har ligeledes fået færre penge mellem hænderne, som det også fremgår af grafen længere nede i artiklen.

Danske Studerendes Fællesråd ærgrer sig over, at unge er dårligere økonomisk stillet.

- Det er enormt problematisk, at unge har færre penge mellem hænderne. Når unge får mindre udbetalt, bliver de mere afhængige af forældrenes indkomster, mener Johan Hedegaard Jørgensen, som er formand for Danske Studerendes Fællesråd.

Han oplever, at husleje for nogle studerende sluger hele SU´en. Lykkedes det ikke at finde en billig lejlighed, kan unge være tvunget til at arbejde så meget, at det går ud over studierne.

Den 25-årige kemistuderende Mads Dalsgaard Nielsen fra Aarhus mærker som mange andre unge, at der ofte er lavvande sidst på måneden.

- Det er en dårlig tendens, at unge har færre penge. Det sætter nogle begrænsninger i forhold til at være ung, siger han.

Mads Dalsgaard Nielsen har intet studiejob og klarer sig igennem på SU og med lidt opsparing. Der skal prioriteres benhårdt, når studiebøger koster tusindvis af kroner, og kollegieværelset skal betales.